
Dunaszekcső Községi Önkormányzat Képviselő-testülete

2/2010.

Jegyzőkönyv
Készült a Dunaszekcső Községi Önkormányzat Képviselő-testülete 2010. február 15. napján megtartott üléséről. 
Jelen vannak:

	Faller János
	polgármester

	Szabó Gergely

Bokor Zoltánné

Frányó János

Dr.Metz Judit
	alpolgármester



	Prucs András


	képviselők

	Pest Éva  körjegyző
	


Igazoltan távol: Bíró Zsolt, Kulutácz Zoltán, Sándor József, Tóth András

Jelen vannak: Mózes Gábor pénzügyi előadó

                       Vörös Lászlóné tagintézmény-vezető

                        Bátai Ferenc egyesületi vezető

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 6 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Civil szervezetek beszámolója                   
Előterjesztő: Faller János polgármester, Bátai Ferenc SE elnöke
2.) Közfoglalkoztatási terv                                
Előterjesztő: Faller János polgármester

3.) 2010.évi munkaterv                                     
      Előterjesztő: Faller János polgármester

4.) 2010.évi víz- és csatornadíj               
       Előterjesztő: Faller János polgármester

5.) Intézményi térítési díjak                           
Előterjesztő: Faller János polgármester, Vörös Lászlóné tagintézmény-vezető

6.) Társulásban működtetett intézmények költségvetése      
Előterjesztő: Faller János polgármester

7.) 2010. évi költségvetés                             
Előterjesztő: Faller János polgármester

8.) Lejárt határidejű határozatokról, a két ülés között történt fontosabb eseményekről   
Előterjesztő: Faller János polgármester

Zárt ülésen: 

1.) HVB, SZSZB tagjainak megválasztása       

     Előterjesztő: Pest Éva körjegyző, HVI vezető

2.) Templomtér kivitelezőjének kiválasztása    
      Előterjesztő: Faller János polgármester

3.) Vissza nem térítendő támogatás

      előterjesztő: Faller János polgármester

NAPIRENDI PONTOK TÁRGYALÁSA

1.napirendi pont: Faller János polgármester: A mai napon csak a Sportegyesület beszámolója kerül napirendre, az Alapítvány a következő ülésre készíti el az anyagát. A Sportegyesület írásos anyagot készített előterjesztésként. Látható, hogy takarékosan gazdálkodnak. Az útiköltségek jelentős mértékben csökkentek. Ezúton szeretné megköszönni a szülőknek, hogy a gyerekeket rendszeresen a saját járműveiken, saját költségükre szállítják a meccsekre. A beszámoló nem említi a nemzetközi kapcsolatot.
Bátai Ferenc: Nagyon jó kapcsolatot alakítottak ki szlovák egyesülettel. Remélhetőleg hosszú időn keresztül és jól fog működni.

Bokor Zoltánné: A női csapat már nem működik? Csak hobbiként vállalják a focit?

Bátai Ferenc: A kezdeti nagy fellángolás után alább hagyott a női csapat lelkesedése.

Faller János: Megköszöni az egyesület vezetőinek, hogy a működésükhöz az önkormányzati támogatáson felül más forrásokat is keresnek.

Több kérdés, hozzászólás nem volt, a testület 6 szavazattal 0 ellenében a következő határozatot hozta: 

3/2010.(II.15.) Kt.számú határozat

a Sportegyesület beszámolójáról

A képviselő-testület a Dunaszekcsői Sportegyesület beszámolóját elfogadja. Dunaszekcső község Önkormányzata 2010. évben 1.800.000 Ft támogatást biztosít az Egyesület működéséhez.

2.napirendi pont: Faller János polgármester: Elkészítette a közfoglalkoztatási tervet, melyet a testületnek el kell fogadnia. A Munkaügyi Központnak pedig véleményeznie kell, az anyag elküldésre került.
(Az írásos előterjesztés alapján ismerteti szóban is a betervezett feladatokat.) A közfoglalkoztatási terv úgy készült, hogy annyi feladat és akkora létszám foglalkoztatása került tervezésre, amelyet az önkormányzat költségvetése elbír. Az idei évben az intézmények is segítséget kapnak a közfoglalkoztatási terv alapján. A turisztikai feladatok ellátásához is tervezett két főt. Egész évben átlagosan havonta 30 főt foglalkoztat majd az önkormányzat.
Kimaradt a tervből a temetőben lévő boncoló épületének lebontása. A kerítést is le kell bontani és újat építeni.

Kérdés, hozzászólás nem hangzott el, a testület 6 szavazattal 0 ellenében a következő határozatot hozta:

4/2010.(II.15.) Kt.számú határozat

Dunaszekcső község Önkormányzatának 2010.évi közfoglalkoztatási terve
A képviselő-testület a 2010.évre összeállított közfoglalkoztatási tervet, az abban meghatározott elvégzendő feladatokat, a feladatok ellátásához szükséges munkavállalói létszámot elfogadja, a szükséges pénzügyi fedezetet (önkormányzatot terhelő munkabér és járulék (járulék 50%-a), dologi kiadások) az önkormányzat 2010.évi költségvetése terhére biztosítja. 
Határidő: azonnal

Felelős: Faller János polgármester

3.napirendi pont: Faller János polgármester: Összeállította a 2010.évi munkatervet, az írásos anyagot valamennyien megkapták. A terv októberig szól, akkor lesznek a választások. 
A franciaországi testvértelepülésről a vendégek július 13-19. közötti időben érkeznek, tehát akkor jönnek, amikor a Lugio napok megrendezésre kerülnek. 

A közrend-közbiztonságról szóló tájékoztatást kérni fogja a Rendőrségtől.

Szeptemberre tervezte az elmúlt 4 év értékelését, mit tervezett, és azt hogyan valósította meg a képviselő-testület. Látványos lehet, mert olyan feladatok is megvalósításra kerültek, amelyeket nem terveztek, de hozta az élet.
Március hónapra tervezte az oktatási intézmények beszámolóját.

Kérdés, hozzászólás nem hangzott el, a testület 6 szavazattal 0 ellenében a következő határozatot hozta:

5/2010.(II.15.) Kt.számú határozat
a 2010.évi munkatervről

A képviselő-testület a 2010.évi munkatervét elfogadja.

Határidő: megvalósításra 2010.szeptember 30.

Felelős: Faller János polgármester

4.napirendi pont: Faller János polgármester: Decemberben a testület elfogadta, majd január 4.napján visszavonta a 2010.évre vonatkozó víz- és csatornadíjakról szóló rendeletét. A testület döntése alapján a levél elment a DRV-hez, és nemrég jött meg a válasz.

Konkrétan tudja, hogy 90.000 m3 víz jött be a faluba. Hol van a 36.000 m3 különbség?

(Ismerteti a DRV válaszlevelét.)

A média rendszeresen foglalkozik a vízművek összevonásával. A privatizáció károsultjai mi vagyunk, velünk fizettetnek meg mindent. És ezen nem tudunk változtatni. A lélektani határ itt van, és most nincs más választásunk, ezért a rendelet elfogadását javasolja.

Vita nem volt, a testület 6 szavazattal 0 ellenében a következő rendeletet alkotta:

2/2010.(II.16.) számú
önkormányzati rendelet 

a

2010.évi ivóvíz- és csatornahasználati díjakról

5.napirendi pont: Faller János polgármester: A 2010. március 1.napjától érvényes intézményi térítési díjakról rendeletet kell alkotnia az Önkormányzatnak. A Központi Konyhát üzemeltető Bán és Társa Bt. elkészítette az emelésre a javaslatát, amely megfelel a szerződésben foglaltaknak. A körjegyző és az Idősek Klubja tagintézmény-vezetője előkészítették a térítési díjról szóló rendelet tervezetét. 

Vörös Lászlóné tagintézmény-vezető: Szigorú szabályok alapján lehet és kell kiszámítani az intézményi térítési díjakat, majd neki ezek után a személyi térítési díjakat. 

Kéri, hogy továbbra sem kelljen térítési díjat fizetni a házi segítségnyújtásért és az intézményben történő benntartózkodásért. Ha a térítési díj mellett dönt a testület, akkor el fogja veszíteni az ellátottakat. Térítési díj ellenében nem fogják igénybe venni. Január hónapban 31 fő ellátott volt a „nappali ellátás”-ban. 

Faller János: Az idei költségvetési megszorítások az időseknél és a közoktatásban érezhetők leginkább. Az önkormányzati támogatások nem változtak, de ez majd a zárás után lesz inkább látható. Az idősellátásban már két fő közcélú foglalkoztatott segít az intézményben az idei évben. 

A polgármester ismerteti az iskolai térítési díjakat. 

Kérdés, hozzászólás nem volt, a testület 6 szavazattal 0 ellenében a következő rendeletet alkotta: 

3/2010.(II.28.) számú
önkormányzati rendelete

az étkezési nyersanyagköltségről, a fizetendő térítési díjakról szóló 3/1996.(III.28.) számú önkormányzati rendelet módosításáról

(Az elfogadott rendelet a jegyzőkönyv melléklete.) 
6.napirendi pont: Faller János polgármester: Az önkormányzat költségvetésébe beépül a társulásban fenntartott intézmények működtetéséhez szükséges önkormányzati hozzájárulás. A három intézmény: az MTKT Idősek Klubja Dunaszekcső, a SÁIO és AMI Dunaszekcsői Tagiskolája, a SÁIO és AMI Dunaszekcsői Tagóvodája. Megérkezett az intézmények 2010. évi költségvetésének tervezete. Javasolja az előterjesztés alapján a döntés meghozatalát.
Kérdés, hozzászólás nem volt, a testület 6 szavazattal 0 ellenében a következő határozatot hozta:

6/2010.(II.15.) Kt.számú határozat
a társulási megállapodás alapján működtetett intézmények költségvetéséről
1.) A képviselő-testület az MTKT Idősek Klubja Dunaszekcső 2010.évi költségvetését 19.212 e Ft bevétellel és  19.212 Ft kiadással tudomásul veszi. Dunaszekcső község Önkormányzata az intézmény 2010.évi működéséhez 2.291 eFt-ot biztosít. 

2.) A képviselő-testület a SÁIO és AMI Dunaszekcsői tagóvodája 2010.évi költségvetését 21.682 eFt Ft bevétellel és 21.682 eFt kiadással tudomásul veszi. Dunaszekcső község Önkormányzata az intézmény 2010.évi működéséhez 10.247 eFt-ot biztosít. 
3.) A képviselő-testület a SÁIO és AMI Dunaszekcsői tagiskolája 2010.évi költségvetését 63.957  eFt bevétellel és 63.957  eFt kiadással tudomásul veszi. Dunaszekcső község Önkormányzata az intézmény 2010.évi működéséhez 22.338  eFt-ot biztosít. 
Határidő: megállapodások szerinti folyósítás
Felelős: Faller János polgármester
7.napirendi pont: Faller János polgármester: A költségvetés megvitatása előtt ismertet egy kérelmet, amely a Gárdonyi köz útépítésére vonatkozik. Javasolja, hogy most erről a testület ne döntsön, mert meg kellene várni a Magtár pályázatának elbírálását. 

A költségvetés tervezetét megtárgyalta a Pénzügyi Bizottság, felkéri az alpolgármestert, hogy ismertesse a bizottság javaslatát.

Szabó Gergely: A Pénzügyi Bizottság az ülésén soronként átnézte a költségvetés tervezetét. A vélemény, hogy nincs lehetőség változtatásra, mert minden feladat nagyon szigorúan, takarékosan került betervezésre. A terv a tavalyi év bázis adatai alapján állt össze.
Mindezen vélemény ellenére javasolja, hogy a céltartalékból kerüljön elvételre 2 millió forint, ezzel a céltartalék összege 1 millió forint lesz.

Az „Egyéb üzemeltetés” soron kerüljön elvételre 4 millió forint. Ezen módosításokkal a bizottság elfogadásra javasolja az idei évi költségvetési rendeletet.

Faller János: Az idei év költségvetése az első a négy év alatt, amely önmagában nem enged fejlesztést. 

A bizottság által elhangzott javaslat alapján mégis tervezünk fejlesztést is, 26.372 eFt erejéig. A II. Lajos utcai csatornához biztosítani kell az önerőt. A Móricz Zs.utcában a megkezdett járda és árok helyreállítást is folytatni kell. 

A Damjanich utcai útszélesítés biztos, hogy el fog maradni. A Diási árok mentén felbontott járda visszaépítése elmarad, de a gyalogos közlekedés érdekében a házak előtti járdát helyre kell állítani.

Az Óvoda nyílászáróinak cseréje 1,5 millió forintot jelent a költségvetésben.

A Templom tér II. ütemét folytatni kell, a pályázati pénz mellé biztosítani kell az önkormányzat önerejét.

A tervezett fejlesztések összege 35.687 eFt, és az önkormányzati önerő 18.508 eFt.

Biztos, hogy vannak még tartalékok a költségvetés soraiban. Sokkal nagyobb hangsúlyt fog fektettetni a havi könyvelésre. Össze kívánja vetni a havi zárásokat a költségvetési tervezés soraival. Kéri mindenkitől az  éves keretek betartását és betartatását. Be kell tartani a kereteket, ezzel elkerülve, hogy a működési kiadások emelkedjenek.

A normatíva kevesebb, ezt is meg kell érteni az ország helyzete miatt. Az élet azonban nem áll meg, működni kell, de takarékosan, a szabályokat szigorúan betartva. 
Bokor Zoltánné: A Polgárőrség működik?

Faller János: Működőképesek. Az elmúlt évben nem jelentkeztek önkormányzati támogatásért. Idén azonban számolni kell velük, mert kell, hogy az önkormányzat feladatellátásaiban segítsenek.

Elkülönítve kért 500.000 Ft-ot tervezni az eseti rendezvények támogatására. Felhívást kell a civilek és a vállalkozások felé kiküldeni, hogy pályázni lehet, és pályázataikat március végéig kell leadniuk.

Több kérdés, hozzászólás nem volt, a testület 6 szavazattal 0 ellenében a következő rendeletet alkotta:

4/2010. (II.16.) számú

önkormányzati rendelet

a

2010. évi költségvetésről

(Az elfogadott rendelet a jegyzőkönyv melléklete.)

8.napirendi pont: Faller János polgármester: A két ülés között történt fontosabb eseményekről: Turisztika: Tárgyalt a Duna-Dráva Nemzeti Park Igazgatósággal a pályázat ügyében. Meg tudta, hogy a pályázat kiírója meghatározta a minimum megpályázható összeget, amely 50 millió forint, és ehhez 12 millió önerőt kell hozzátenni, ami végül is az ÁFA tartalom. A kerékpárútra kívánnánk pályázni. A külterületi részeken pihenőket kell felépíteni, mégpedig meghatározott szabályok alapján. 

A Duna-Dráva Nemzeti Park Igazgatóság szerette volna, ha a Hajómalommal indul Dunaszekcső. A Leaderben 100%-os a támogatottság, és bízik benne, hogy azt meg is nyeri az Egyesület. 

A turisztikai pályázat beadási határideje április, az anyagot a Duna-Dráva Nemzeti Park Igazgatóság állítja össze. Reméli, hogy a következő ülésen már számokat is tud mondani. A konzorcium marketing projektet is készít, és ez nekünk előnyt jelent. 

Az ÁNTSZ szűrőprogramot szervez a két orvosi körzetben élők részére. Kilencféle szűrést fognak elvégezni, és javasolja mindenkinek, hogy ezt a lehetőséget ne hagyják ki.

Négy helyen lesz a szűrés: a kamionban, melynek őrzését meg kell oldani; a Művelődési házban két helyen; és az orvosi rendelőben.

A mi költségünk az áram kiépítése a gépek működtetéséhez. Elkészíttet egy egységet, amely leegyszerűsíti a jövőre nézve is a kapcsolódási pontot. 

A Templom tér II. üteme folytatódik. A játszótéri eszközökre a testület döntése alapján megkötötte a szerződést. Két hét múlva már érkeznek is a játékok. 

A tér kialakításában majd a kivitelezővel kell egyeztetni, hogy milyen mértékben tudunk részt venni a földmunkákban, a parképítésben. 

A főúton, az iskolánál levő zebra ügyében január végén helyszíni bejárás volt, melyen részt vett a Rendőrség képviselője és a Közútkezelő Kht. munkatársa. Javasolta ezen a találkozón, hogy rázó macskakövezés kerüljön az útra a zebrától 50-50 méterre. Ezt nem fogadták el. Helyette záróvonal kerül felfestésre, és foszforeszkáló sárga nagy táblák jelzik majd az átkelőhelyet. 

Szerdán az NFÜ munkatársai volt a községben a várhegyei pályázat miatt. Kérdéseikre válaszokat kaptak. A monitoring rendszer kiépítéséhez szükséges eszközöknek 5 évig az önkormányzat tulajdonában kell maradniuk, csak akkor támogatható a cél. 

Jelenleg olyan információja van, hogy „kiemelt”-en továbbították a pályázatunkat, amely +5 pontot jelent. Ha nyerünk ezen a pályázaton, akkor le kell ülnünk, mert nagyon komolyan át kell gondolni, komoly pénzügyi tervet kell készíteni a megvalósulás megindítása előtt. Rendkívül nagy összeget kell önerőként biztosítani, és ezt bizony alaposan át kell gondolni. Bizonyos, hogy nem maradhat el a hitelfelvétel. 

Az IRM-hez pályázatot nyújt be az önkormányzat településőri feladatellátás támogatására. Többféle variáció lehetséges, a foglalkoztatási formákat még át kell gondolni, és úgy adjuk be a pályázatot. 

A Sió-völgye értesítést küldött az önkormányzati fizetési kötelezettségről. 

Bokor Zoltánné: A községben élő legidősebb ember köszöntéséről már tárgyalt a testület. Mikor fogjuk felköszönteni az első legidősebbet?

Faller János: Véleménye, hogy azt az „Idősek Napján” kell megtenni.

Bokor Zoltánné: Szerinte a születésnapján lenne célszerű.

Szabó Gergely: Legyen az Idősek Napján, és a legidősebb férfit itallal, a legidősebb nőt pedig virággal köszöntsük.
Metz Judit: Javasolja a kilencven felettiek ajándékozását. 

Faller János: Induljunk 85-től. De ez most ne legyen vita, a részleteket, a gyakorlati szűrést és megoldást majd még átbeszéljük.

Frányó János: Szeretné jelezni, hogy a községben több helyen közterületen olyan eszközöket, tárgyakat helyeztek ki, amelyek meggátolják az áthaladást. (Lánc, karó, - Csónakos és Paska). Intézkedést vár a közterületek átjárhatóvá tételére. 

További vita nem volt, a testület 6 szavazattal 0 ellenében a következő  határozatot hozta:

7/2010.(II.15.) Kt.számú határozat
a lejárt határidejű határozatokról, a két ülés között történt fontosabb eseményekről
1.) A képviselő-testület az Idősek Napján ajándékkal köszönti a községben élő legidősebb férfit és legidősebb nőt.

2.) A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatót elfogadja.

A testület a napirendi pontok tárgyalását zárt ülésen folytatta.
Kmf.

Faller János
Pest Éva 

polgármester
körjegyző

